**Vážení hostia, vážené kolegyne, kolegovia milí žiaci!**

Dovoľte mi privítať Vás na Oslavách 50. výročia otvorenia novej školy v Pohorelej.

Tak ako ľudia, aj firmy či inštitúcie majú vo svojej dlhoročnej  histórii chvíle, keď rekapitulujú svoj doterajší vývoj. Väčšinou to býva pri príležitosti okrúhleho výročia – jubilea.

V kronike školy sa uvádza:

*„Školský rok 1966/67 bol slávnostne otvorený v nedeľu dňa 4. septembra o 10:00 hodine. Pre tento účel bola postavená v blízkosti školy slávnostná tribúna. Hostí, ako aj všetkých prítomných občanov, ktorí vo veľkom množstve zaplnili priestor pred tribúnou, privítal tajomník MNV Karol Vosko. Ďakovný prejav mal predseda MNV Ján Paroš. V kultúrnom programe vystúpili žiaci školy. Program bol prispôsobený náplňou k tomuto významnému aktu. Po kultúrnom programe odišli hostia, prítomná verejnosť pred pavilóny novej školy, kde kľúče od budovy predsedovi MNV odovzdal predseda komisie pre školstvo a kultúru ONV Milan Duda. Po tomto akte bola prestrihnutá páska a nová škola bola sprístupnená verejnosti k prehliadke.“*

Uplynulo odvtedy už 50 rokov a počas nich sa v škole vystriedalo množstvo žiakov, učiteľov, riaditeľov aj iných zamestnancov.

Udialo sa veľa zmien, vždy boli uskutočňované s túžbou ísť dopredu, prispôsobiť sa novým požiadavkám žiakov, nás učiteľov, rodičov i spoločnosti.

Počas svojej existencie prešla škola viacerými rekonštrukčnými zmenami:

plynofikácia, zatepľovanie a výmena okien na 3 pavilónoch a telocvični, čiastočná renovácia sociálnych zariadení, zriadenie počítačových učební, výmena podláh v triedach, rekonštrukcia spŕch a toaliet v telocvični, komplexná výmena elektroinštalácie, montáž projektorov a interaktívnych tabúľ do všetkých učební, výstavba náučného chodníka „Svet okolo Pohorelej“, učebňa cudzích jazykov a tabletové laboratórium, rekonštrukcia Fyzikálno – chemického laboratória a učebne biológie, zriadenie vnútornej optickej internetovej siete školy a kamerového systému na zabezpečenie a ochranu majetku školy, renovácia školskej jedálne a školskej kuchyne. Tak isto chcem spomenúť schválený projekt : dopravné ihrisko, ktoré bude inštalované v priestore asfaltovej plochy určenej pre klzisko.

Po slávnostnom programe, ktorí pre vás pripravili obetaví učitelia a žiaci si prehliadkou našej školy určite zaspomínate a porovnáte aká bola škola kedysi, ako sa v nej vyučovalo, s tým, ako vyzerá škola dnes , v čom sa zmenili podmienky vyučovacieho procesu.

Prvým meradlom úspešnosti školy sú jej učitelia a zamestnanci - obetaví, neúnavní, optimisticky naladení. Od tých, čo učia abecedu, po tých, ktorí pripravujú žiakov na prijímacie skúšky. Ak treba, tak zastúpia rodičov, pohladia, pochvália, usmernia. Rozdávajú múdrosť, rozvíjajú talenty, učia poznávať krásu a zmysel života. Patrí im za to vďaka a uznanie.

Druhým meradlom úspešnosti sú naši žiaci - pýcha našej školy, vzorní reprezentanti, víťazi súťaží, olympiád, pretekov, úspešní ľudia.

Tretím meradlom úspešnosti školy sú rodičia - ich záujem o školu, ochota spolupracovať, hľadanie spoločných riešení, spoločné prežívanie radostí i starostí – to dáva škole potrebný základ.

Preto mi dovoľte poďakovať sa pedagogickým i nepedagogickým zamestnancom školy, zástupcom obce, rodičom, žiakom, občanom, sponzorom a priateľom školy, ktorí nám pomáhali a pomáhajú, ktorí prispievali a prispievajú k šíreniu dobrého mena školy, vytvárali a vytvárajú dobré podmienky pre výchovu a vzdelávanie žiakov našej školy.

Ďakujem a odovzdávam slovo starostke obce Pohorelá Ing. Jane Tkáčikovej.